ফিরহাদের অভিযোগ, 'অনেক জায়গায় সাম্প্রদায়িক উসকানি করে বাংলাকে নষ্ট করার চেষ্টা করছে। প্রশাসন সক্রিয়া থাকায় সব জায়গায় সেই পদ্ধতিতে সাফল্য না মেলায় বনধ ডেকে বাংলাকে পিছিয়ে নেওয়ার চক্রান্ত করছে।' 
 নিজস্ব প্রতিবেদন: বুধবারের বাংলা বনধের বিরোধিতা করতে গিয়ে বিজেপিকে মিরজাফর বলে বসলেন মন্ত্রী ফিরহাদ হাকিম। পশ্চিমবঙ্গকে পিছিয়ে দিতে বিজেপি কেন্দ্রীয় সরকারের এজেন্ট হিসাবে কাজ করছে বলে এদিন মন্তব্য করেন তিনি।  রবিবার জি ২৪ ঘণ্টাকে ফিরহাদ হাকিম বলেন, 'বনধ ডাকা মানে মিরজাফরের কাজ করা। বাংলাকে পিছিয়ে নিয়ে যাওয়ার চক্রান্ত। যেটা কেন্দ্রীয় সরকারের এজেন্ট হিসাবে বিজেপি এখানে করছে। বাংলাকে যা বঞ্চনা করছে তো করছেই। তার ওপর বাংলা যখন নিজের পায়ে এগিয়ে যাওয়ার চেষ্টা করছে তখন সেটাকে আটকানোর চেষ্টা হচ্ছে।' ফিরহাদের অভিযোগ, 'অনেক জায়গায় সাম্প্রদায়িক উসকানি করে বাংলাকে নষ্ট করার চেষ্টা করছে। প্রশাসন সক্রিয়া থাকায় সব জায়গায় সেই পদ্ধতিতে সাফল্য না মেলায় বনধ ডেকে বাংলাকে পিছিয়ে নেওয়ার চক্রান্ত করছে।'   ইসলামপুরে স্কুলে শিক্ষকের দাবিতে আন্দোলনরত ছাত্রদের ওপর গুলিচালনা ও তাতে ২ ছাত্রের মৃত্যুর প্রতিবাদে আগামী বুধবার ১২ ঘণ্টার বনধ ডেকেছে বিজেপি। সকাল ৬টা থেকে সন্ধে ৬টা পর্যন্ত চলবে বনধ। বনধ সফল করতে বিজেপি কর্মীরা পথে নামবেন বলে জানিয়ে দিয়েছেন মুকুল রায়। ফলে ওই দিন অশান্তির সম্ভাবনা থাকছেই।